Nóg reën, donderbuie verwag | Maroela Media
Die Suid-Afrikaanse Weerdiens (SAWD) het gewaarsku dat nog swaar reën en donderstorms Gauteng, Noordwes, Limpopo, Mpumalanga en KwaZulu-Natal vandeesweek kan tref. Dit volg nadat dié provinsies reeds die afgelope naweek stormweer ervaar het.
'n Kouefront wat met reën en koue gepaardgaan word ook vandag (Dinsdag) in die Wes-Kaap verwag.
Edward Engelbrecht, 'n weervoorspeller verbonde aan die weerdiens, sê donderstorms en swaar reënbuie word van vandag (Dinsdag) en vir die res van die week in Limpopo, Mpumalanga en KwaZulu-Natal verwag.
Oorstromings die afgelope naweek in Gauteng (Foto: Gauteng Weather, Twitter)
Reën in dié provinsies word nog tot Sondag voorspel.
Die kouefront wat die suidwestelike kus van die Wes-Kaap vandag bereik sal ook langs die kus na die Oos-Kaap en KwaZulu-Natalse kus uitbrei. Die kouefront sal ook koeler weer en reën in hierdie provinsies tot gevolg hê.
Die Johannesburg-metroraad waarsku intussen teen die hewige donderstorms en swaar reën wat kitsoorstromings in laagliggende gebiede kan veroorsaak en stormsterk wind wat skade aan informele nedersettings kan aanrig.
Die rampbestuursentrum waarsku ook motoriste om veral paraat te wees op die pad omdat sigbaarheid swak kan wees.
"Soek tydens donderstorms skuiling of bly sover moontlik binnenshuis."
Ek hoop van harte dat die westelike gedeelte van die Oos-Kaap ook reen sal kry. Die damvlakke daar is oor die algemeen steeds baie laag.
Ek hoop ook dat die Noord kaap en Wes Vrystaat en Noord wes in die weste ook goeie reen sal kry veral daar waar die verskriklike brande gewoed het.